
Én testem (dráma)

Kulcsszavak: anorexia; kamaradráma; anya-fiú kapcsolat
Laci szép és zárkózott fiatal fiú, aki fáradhatatlanul dolgozik a kertészetben, gondosan locsolja a növényeket nap mint nap. Laci évek óta anorexiás. Andrea, a kertészet szigorú főnöke és Laci édesanyja, egyedül tartja kézben az üzlet minden ügyét, és még arra is kénytelen időt szakítani, hogy Laci egészségügyi állapotát ellenőrizgesse. A kialakult rutinban ez napi két súlymérésre korlátozódik: ezzel Andrea kipipálja a felelősségét és amennyiben a súlya megfelelő, Lacinak sem kell konfrontálódnia evési szokásai miatt. Minden mérés előtt megiszik több liter vizet. Kimondatlan egyezményükben fenntartják a “minden rendben” látszatot.
A rutint a pimasz és felhőtlen Maja zökkenti ki, az új lány, aki próbanapra érkezik. Maját lenyűgözi a kertészet; az evési szokásai egyáltalán nem terheltek - ez teszi különlegessé és vonzóvá Laci számára: felébreszti benne az egészséges élet utáni vágyat. Maja és Laci között vonzalom ébred, Laci lojalitása Andrea iránt meginog, ezért amikor Maja véletlenül kárt okoz a kertészetnek, Andrea kapva kap az alkalmon és kirúgja, de Maja és Laci találkozót beszélnek meg aznapra, miután Laci végez. A Majával töltött idő intenzitása miatt Laci nem hajlandó a mérlegre állni. Andrea fenyegetőzik, azzal próbálja rávenni Lacit a méretzkedésre, hogy saját magát bántja és alázza meg. Laci megadja magát, a szégyen miatt úgy dönt, hogy nem találkozik Majával: folytatja anorexiás életét.



